København. Det er blevet sværere at kravle op ad indkomststigen og bryde den sociale arv.

Børn fra den fattigste femtedel af befolkningen har tre gange så stor en risiko for at ende blandt den fattigste femtedel som voksen - sammenlignet med børn fra den rigeste femtedel i Danmark.

Det er en fordobling siden år 2000. Det skriver Berlingske på baggrund af en ny analyse, som Arbejderbevægelsens Erhvervsråd har lavet.

Dermed brydes en lang periode med større social mobilitet i samfundet.

I 2000 var 16 procent af børnene fra den fattigste femtedel rykket til den rigeste femtedel som voksen. I 2016 var det tilsvarende tal 12 procent.

Er man vokset op i den rigeste femtedel, ender 32 procent selv i den rigeste femtedel som voksen. I år 2000 var det godt 27 procent.

- Efter en lang periode med større social mobilitet er vi nu i en periode, hvor det går den anden vej i et eller andet omfang, siger økonomisk vismand og forskningsdirektør i Vive Torben Tranæs til Berlingske.

Vive kendes også som Det Nationale Forsknings- og Analysecenter for Velfærd.

Den sidste halvdel af 1900-tallet var kendetegnet ved en omfattende udbygning af velfærdssamfundet. Desuden flyttede mange fra landet til byerne, og flere tog en uddannelse.

Tilsammen førte det til, at det blev lettere at bryde den sociale arv.

Danmark er blandt de lande i verden, hvor der er kortest mellem samfundets top og bund. Men ifølge Berlingske er der altså nu for første gang et fald i andelen af de fattigste danskere, der rykker op i samfundet.

Analysen fra Arbejderbevægelsens Erhvervsråd har undersøgt 35-årige danskeres indkomst i 2016 og deres forældres indkomst 20 år tidligere.

Tallene herfra er så blevet sammenlignet med tilsvarende tal fra år 2000.

/ritzau/